CELEX: 32021D0737
Language: fi
Date: 2021-05-04 00:00:00
Title: Komission täytäntöönpanopäätös (EU) 2021/737, annettu 4 päivänä toukokuuta 2021, Itävallan ilmasto-, ympäristö-, energia-, liikkuvuus-, innovointi- ja teknologiaministeriön biosidivalmisteen Biobor JF markkinoilla saataville asettamisen ja käytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2021) 3015) (Ainoastaan saksankielinen teksti on todistusvoimainen)

6.5.2021   
               
               
                  FI
               
               
                  Euroopan unionin virallinen lehti
               
               
                  L 159/5
               
            
         KOMISSION TÄYTÄNTÖÖNPANOPÄÄTÖS (EU) 2021/737,
         annettu 4 päivänä toukokuuta 2021,
         Itävallan ilmasto-, ympäristö-, energia-, liikkuvuus-, innovointi- ja teknologiaministeriön biosidivalmisteen Biobor JF markkinoilla saataville asettamisen ja käytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
         
            
               (tiedoksiannettu numerolla C(2021) 3015)
            
         
         (Ainoastaan saksankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Itävallan ilmasto-, ympäristö-, energia-, liikkuvuus-, innovointi- ja teknologiaministeriö, jäljempänä ’toimivaltainen viranomainen’, hyväksyi 24 päivänä kesäkuuta 2020 asetuksen (EU) N:o 528/2012 55 artiklan 1 kohdan ensimmäisen alakohdan mukaisesti päätöksen, jolla sallitaan biosidivalmisteen Biobor JF asettaminen saataville markkinoilla ja käyttö ilma-alusten polttoainesäiliöiden ja polttoainejärjestelmien antimikrobikäsittelyä varten 22 päivään joulukuuta 2020 saakka, jäljempänä ’toimi’. Toimivaltainen viranomainen ilmoitti toimesta perusteluineen komissiolle ja muiden jäsenvaltioiden toimivaltaisille viranomaisille mainitun asetuksen 55 artiklan 1 kohdan toisen alakohdan mukaisesti.
                  
               
                     (2)
                  
                  
                     Toimivaltaisen viranomaisen toimittamien tietojen mukaan toimi oli tarpeen kansanterveyden suojelemiseksi. Ilma-alusten polttoainesäiliöiden ja polttoainejärjestelmien mikrobiologinen saastuminen voi johtaa ilma-aluksen moottorin toimintahäiriöihin ja vaarantaa sen lentokelpoisuuden, mikä näin ollen vaarantaa matkustajien ja miehistön turvallisuuden. Covid-19-pandemia ja siihen liittyvät lentorajoitukset johtivat siihen, että lukuisia ilma-aluksia pysäköitiin väliaikaisesti. Ilma-aluksen liikkumattomuus on mikrobiologista saastumista pahentava tekijä.
                  
               
                     (3)
                  
                  
                     Biobor JF sisältää aineita 2,2’-(1-metyylitrimetyleenidioksi)bis-(4-metyyli-1,3,2-dioksaborinaani) (CAS-numero 2665-13-6) ja 2,2’-oksibis (4,4,6-trimetyyli-1,3,2-dioksaborinaani) (CAS-numero 14697-50-8), jotka ovat tehoaineita, joita käytetään valmisteryhmän 6 biosidivalmisteissa tuotteiden varastoinnissa käytettävinä säilytysaineina siten kuin asetuksen (EU) N:o 528/2012 liitteessä V määritellään. Koska kyseisiä tehoaineita ei ole lueteltu komission delegoidun asetuksen (EU) N:o 1062/2014 (2) liitteessä II, ne eivät sisälly asetuksessa (EU) N:o 528/2012 tarkoitettuun kaikkien biosidivalmisteissa käytettyjen vanhojen tehoaineiden järjestelmällistä arviointia koskevaan työohjelmaan. Sen vuoksi kyseisen asetuksen 89 artiklaa ei sovelleta niihin, ja ne on arvioitava ja hyväksyttävä ennen kuin niitä sisältäville biosidivalmisteille voidaan myöntää lupa myös kansallisella tasolla.
                  
               
                     (4)
                  
                  
                     Komissio sai 7 päivänä joulukuuta 2020 toimivaltaiselta viranomaiselta perustellun pyynnön toimen jatkamiseksi asetuksen (EU) N:o 528/2012 55 artiklan 1 kohdan kolmannen alakohdan mukaisesti. Perusteltu pyyntö tehtiin, koska huolenaiheena oli, että lentoliikenteen turvallisuus voisi edelleen 22 päivän joulukuuta 2020 jälkeen vaarantua ilma-alusten polttoainesäiliöiden ja polttoainejärjestelmien mikrobiologisen saastumisen vuoksi ja katsottiin, että Biobor JF on välttämätön tällaisen mikrobiologisen saastumisen torjumiseksi.
                  
               
                     (5)
                  
                  
                     Toimivaltaisen viranomaisen toimittamien tietojen mukaan Biobor JF on ainoa saatavilla oleva valmiste mikrobiologisen saastumisen käsittelyyn. Ainoaa vaihtoehtoista biosidivalmistetta, jota ilma-alusten ja moottorien valmistajat suosittelevat siihen tarkoitukseen (Kathon™ FP 1.5), ei enää aseteta saataville markkinoilla.
                  
               
                     (6)
                  
                  
                     Kuten toimivaltainen viranomainen on todennut, polttoainesäiliöiden ja polttoainejärjestelmien mekaaninen käsittely on mahdollista vain rajallisesti, ja valmistajien eritelmien mukaan mekaaniseen käsittelyyn on usein lisättävä biosidivalmiste säiliön puhdistuksen jälkeen. Säiliön mekaaniseen käsittelyyn voi mennä jopa yli 200 henkilötyötuntia ilma-alustyypistä riippuen, mikä tarkoittaa ilma-alukselle usean päivän seisonta-aikaa huollon vuoksi.
                  
               
                     (7)
                  
                  
                     Lisäksi mekaanisessa käsittelyssä ilma-alusten mekaanikkojen on työskenneltävä tiiviissä säiliössä, johon liittyy useita turvatoimia, mikä on fyysisesti ja henkisesti erittäin vaativaa ja sen määrä olisi minimoitava.
                  
               
                     (8)
                  
                  
                     Komission saatavilla olevien tietojen mukaan Biobor JF:n valmistaja on ryhtynyt toimenpiteisiin normaalin luvan saamiseksi valmisteelle, ja sen sisältämien tehoaineiden hyväksyntää koskevan hakemuksen toimittamista odotetaan lähiaikoina. Tehoaineiden hyväksyntä ja sen jälkeen luvan myöntäminen biosidivalmisteelle olisi pysyvä ratkaisu tulevaisuutta varten, mutta näiden menettelyjen saattaminen päätökseen veisi huomattavasti aikaa.
                  
               
                     (9)
                  
                  
                     Ilma-alusten polttoainesäiliöiden ja polttoainejärjestelmien mikrobiologisen saastumisen puutteellinen torjuminen saattaa vaarantaa lentoliikenteen turvallisuuden, ja tätä vaaraa ei voida riittävästi hallita käyttämällä vaihtoehtoista biosidivalmistetta tai muilla keinoin. Sen vuoksi on aiheellista antaa toimivaltaiselle viranomaiselle lupa toimen jatkamiseen.
                  
               
                     (10)
                  
                  
                     Koska toimi on rauennut 22 päivänä joulukuuta 2020, tätä päätöstä olisi sovellettava taannehtivasti.
                  
               
                     (11)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Itävallan ilmasto-, ympäristö-, energia-, liikkuvuus-, innovointi- ja teknologiaministeriö voi jatkaa 26 päivään kesäkuuta 2022 asti toimea, jolla sallitaan biosidivalmisteen Biobor JF asettaminen saataville markkinoilla ja käyttö ilma-alusten polttoainesäiliöiden ja polttoainejärjestelmien antimikrobikäsittelyä varten.
         
         
            2 artikla
            Tämä päätös on osoitettu Itävallan ilmasto-, ympäristö-, energia-, liikkuvuus-, innovointi- ja teknologiaministeriölle.
            Sitä sovelletaan 23 päivästä joulukuuta 2020.
         
         
            Tehty Brysselissä 4 päivänä toukokuuta 2021.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 167, 27.6.2012, s. 1.
         
            (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).